Illum l-UE nediet każ fl-Organizzazzjoni Dinjija tal-Kummerċ (World Trade Organisation, WTO) kontra r-Repubblika tal-Poplu taċ-Ċina dwar il-prattiki kummerċjali diskriminatorji tagħha kontra l-Litwanja, li qed jolqtu wkoll esportazzjonijiet oħra mis-Suq Uniku tal-UE. Dawn l-azzjonijiet, li jidhru li huma diskriminatorji u illegali skont ir-regoli tad-WTO, qed jagħmlu ħsara lill-esportaturi kemm fil-Litwanja kif ukoll f'postijiet oħra fl-UE, billi huma mmirati wkoll lejn prodotti b'kontenut Litwan esportat minn pajjiżi oħra tal-UE. Billi l-isforzi biex dan jiġi solvut bilateralment fallew, l-UE rrikorriet biex tibda proċedimenti ta' soluzzjoni tat-tilwima kontra ċ-Ċina. Il-konsultazzjonijiet tad-WTO li nbdew illum huma l-ewwel pass f'dan il-proċess. Il-Viċi President Eżekuttiv u Kummissarju għall-Kummerċ, Valdis Dombrovskis, qal: “It-tnedija ta' każ tad-WTO mhijiex pass li nieħdu b'mod ħafif. Madankollu, wara sforzi ripetuti li ma rnexxewx biex tissolva l-kwistjoni bilateralment, ma naraw l-ebda mod ieħor ħlief li nitolbu konsultazzjonijiet tad-WTO dwar is-soluzzjoni tat-tilwima maċ-Ċina. L-UE hija determinata li taġixxi bħala entità waħda u taġixxi malajr kontra miżuri li jiksru r-regoli tad-WTO, li jheddu l-integrità tas-Suq Uniku tagħna. B'mod parallel qegħdin insegwu l-isforzi diplomatiċi tagħna biex innaqqsu l-eskalazzjoni tas-sitwazzjoni.” Matul dawn l-aħħar ġimgħat, il-Kummissjoni Ewropea bniet evidenza tad-diversi tipi ta' restrizzjonijiet Ċiniżi. Dawn jinkludu rifjut li l-merkanzija Litwana tiġi kklerjata mid-dwana, rifjut ta' applikazzjonijiet għall-importazzjoni mil-Litwanja, u pressjoni fuq kumpaniji tal-UE li joperaw minn Stati Membri oħra tal-UE biex ineħħu l-inputs Litwani mill-ktajjen tal-provvista tagħhom meta jesportaw lejn iċ-Ċina. Biex tittratta każijiet bħal dawn fil-futur, il-Kummissjoni qed issaħħaħ is-sett ta' għodod tagħha ta' miżuri awtonomi. Ix-xahar li għadda, il-Kummissjoni adottat proposta għal Strument Kontra l-Koerċizzjoni, li jagħti lill-UE aktar possibbiltajiet biex tirreaġixxi f'każ ta' koerċizzjoni ekonomika. Bħalissa din il-proposta qed tiġi diskussa mill-Parlament Ewropew u l-Kunsill tal-UE Sfond Minn Diċembru 2021, u mingħajr ma infurmat lill-awtoritajiet tal-UE jew tal-Litwanja, iċ-Ċina bdiet tirrestrinġi sew jew timblokka de facto l-importazzjonijiet mil-Litwanja u l-esportazzjonijiet lejha, jew dawk marbuta mal-Litwanja. Il-Kummissjoni ripetutament semmiet il-kwistjoni mal-awtoritajiet Ċiniżi. Il-passi li jmiss L-ewwel stadju bil-proċeduri għas-soluzzjoni tat-tilwim tad-WTO huwa t-“talba għal konsultazzjonijiet”, li biha l-UE titlob formalment liċ-Ċina għal aktar informazzjoni dwar il-miżuri tagħha bil-ħsieb li tinstab soluzzjoni sodisfaċenti. Jekk dawn il-konsultazzjonijiet ma jwasslux għal riżultat pożittiv fi żmien 60 jum, l-UE tista' titlob li jitwaqqaf bord biex jiddeċiedi dwar il-kwistjoni. Għal Aktar Informazzjoni Talba għall-konsultazzjoni Spjega viżiva Il-paġna web tal-ACI